Der ligger ikke en forbrydelse bag en 56-årig mands død i Aalborg Øst mandag. Det mener politiet nu at kunne konkludere efter tekniske undersøgelser, obduktion og efterforskning. Det oplyser politikommissær Lars Nørskov Jørgensen. Den 56-årige mand blev fundet død i sin lejlighed af en kvindelig bekendt mandag formiddag. Ifølge TV2/Nords oplysninger døde den 56-årige efter et eller flere knivstik. På grund af de mistænkelige omstændigheder valgte Nordjyllands Politi at efterforske dødsfaldet som en drabssag. Nordjyllands Politi skal nu foretage enkelte afsluttende tekniske undersøgelser og afslutter så sagen som et selvmord.

Opsummering:
Den mand, der mandag formiddag blev fundet død i en lejlighed i Aalborg Øst, blev ikke dræbt. Det kan politiet nu konkludere.